
​Párizs nem a szerelem városa. Hanem az üzleté.

​Alaiah Harid számára a szabadság csak egy távoli álom a könyvek lapjain. A „Tiszták Rendjének” világában ő nem más, mint egy ritka ékszer, egy romlatlan árucikk, akinek a sorsa egyetlen este alatt dől el. A titkos aukción a licit a csillagos égig szökik, és végül egyetlen szám pecsételi meg az életét: 97 millió euró.

​A vevő Romain Dior. A karizmatikus, rideg francia milliárdos, aki Emir Fajad álnéven lép be az árnyékok közé. De Romain nem feleséget keres, és nem is ágyast. Ő a Rend ellensége, egy beépített ember, akinek a 97 millió euró csupán a belépőjegy a bosszúhoz.

​A terve egyszerű: megvenni a lányt, lebuktatni a szervezetet, majd visszaadni a szabadságát. Egyetlen szabályt állít fel magának: soha nem érhet hozzá.

​De a sors nem ismeri az üzleti szabályokat. Amikor egy tragikus merénylet mindent romba dönt, és a lány emlékei a törmelékek alá temetkeznek, Romain csapdába esik a saját hazugságai között. Most már nemcsak a lebukástól kell tartania, hanem a saját szívétől is. Egy fedél alatt él a nővel, aki gyűlöli őt, miközben ő minden erejével azon küzd, hogy betartsa a fogadalmát.

​Hogyan mondod el a nőnek, akibe beleszerettél, hogy te vagy az a szörnyeteg, aki megvette őt?

És mit ér a szerelem, ha az ára a lelkiismereted?

​„Egy lebilincselő, sötét románc a vágyról, a bűntudatról és egy szerelemről, amiért a legmagasabb árat kellett fizetni.”

​A csendnek nincs illata. A Four Seasons luxuslakosztályában a levegő steril, mégis fojtogató. Nem a virágoké, nem a drága parfümöké, hanem a pénzé.

A képernyőn a kurzor úgy villog, mint egy szívverés, ami bármelyik pillanatban megállhat.

Párizs fényei alatt, egy titkos szerveren épp emberéletekkel kereskednek. Nem rabszolgapiacon, láncokkal, hanem optikai kábeleken keresztül, banki utalásokkal. Ott, ahol a tisztaság valuta, a hallgatás pedig erény.

​A számok pörögnek.

85.000.000 €...

90.000.000 €...

​A háttérben egy apa keze megremeg a kávéscsésze szélén, homlokán a mohóság izzadsága gyöngyözik. Egy anya elégedett mosollyal igazítja meg a kendőjét, mintha csak egy sikeres vizsgát ünnepelne, nem a lánya eladását.

De a másik oldalon, valahol a város sötétjében, egy férfi nem mosolyog. A szeme alatt mély árkok húzódnak, tekintetében feneketlen mélység. Ujja a billentyűzet felett lebeg. Ez nem befektetés. Emelni kell az ajánlatot... 

A képernyő vörösen villan, majd a kép kimerevedik. A licit lezárult.

Abban a pillanatban Alaiah Harid élete véget ér, és elkezdődik valami más. Valami, ami sokkal veszélyesebb, mint a rabság: a tulajdonjog egy olyan férfi kezében landol, aki megfogadta, hogy sosem ér hozzá.

​Ó, drága olvasó... Párizs hazudik.

A turisták csak a felszínt látják. A Szajna partján andalgó szerelmeseket, akik lakatokat kattintanak a híd korlátjára, örök hűséget fogadva. A csillogó kirakatokat a Champs-Élysées-n, ahol egyetlen selyemsál ára fedezné egy család havi bérét. Látják a kávézókat, érzik a vajas croissant illatát, a habos, könnyű élet ígéretét.

Ez a képeslap-Párizs.

De a fények alatt, a város sötét szöveteiben egy másik világ lüktet. A zárt ajtók mögötti Párizs. Itt nem szerelmek köttetnek, hanem üzletek. A hűséget nem lakatokkal pecsételik meg, hanem átutalásokkal.

Itt a tisztaság nem erény. Hanem valuta.

Ebben a városban mindennek ára van. És vannak emberek, akiket megvesznek.

Miközben a turisták a Diadalív alatt mosolyogva szelfiznek, néhány utcával arrébb, a sötétítőfüggönyök mögött sorsok dőlnek el. Néma szobákban, ahol a csendnek súlya van, a szavaknak pedig éle.

​Tizenkét órával a licit előtt

​– Terpesz.

A szó hidegen csattan a csempézett falakon, élesebben vág, mint a sebészi acél. Alaiah Harid összerezzen, de a teste engedelmeskedik. A vizsgálóasztal papírlepedője hangosan zizzent a meztelen combja alatt, ahogy szétnyitja a térdét.

A plafont bámulja. Egy apró repedést keres a vakolaton. Bármit, amibe a tekintete kapaszkodhat, csak hogy ne kelljen az anyjára néznie.

Leyla ott áll az orvosnő mellett. Arca rezzenéstelen, akár a márvány, karba tett kézzel figyeli a procedúrát. Nincs benne aggodalom, sem anyai részvét. Csak számítás. Mint aki egy versenylovat vizsgáltat meg a futam előtt, hogy biztos legyen a befektetés megtérülésében.

– Lazítson, kisasszony – mondja a doktornő a rutinos szakemberek unalmával. – Ha feszít, fájni fog.

Fájni fog. Mintha számítana.

Alaiah körme a tenyerébe váj. A gumikesztyű hideg érintése a bőrén olyan, mintha sav marná meg. Becsukja a szemét. Képzeletben elrepül innen, ki az ablakon, át Párizs háztetői felett. Bárhová, ahol nem ő Alaiah Harid, a „Tiszta”. Bárhová, ahol a teste az övé, és nem egy befektetési portfólió legértékesebb eleme.

– Méhszáj zárt – diktálja a nő, mintha leltárt készítene. – Nyálkahártya ép. Hymen intakt.

Intakt. Érintetlen.

Alaiah gyomra felfordul. Gyűlöli ezt a szót. Tizenhat éves, de úgy beszélnek róla, mint egy bontatlan csomagolású áruról a polcon.

– Tessék.

A gumikesztyű lekerül, a csattanás visszhangzik a steril csendben. Az orvosnő a szemetesbe dobja a használt eszközt, majd az anyjához fordul.

– Mrs. Harid, a lánya tökéletes állapotban van. Kifogástalan. A ciklusa szabályos, jelenleg épp a legtermékenyebb időszakában van. Akár ma is teherbe eshet.

Az anyja arcán szétterül az a bizonyos mosoly. Az a diadalmas, elégedett mosoly, amit Alaiah a legjobban gyűlöl a világon.

– Kiváló – bólint Leyla. – Ez emelni fogja a licitet.

A licitet.

Alaiah felül, és gyorsan magára rántja a selyemköntöst, mintha az vékony pajzsként megvédhetné a szavak súlyától. A szíve a torkában dobog. Eddig csak sejtette. Eddig csak pletykákat hallott a „Tiszták Rendjének” sötét ügyleteiről, a titkos aukciókról, ahol a magukfajta lányok sorsa dől el. De most kimondták.

– A licitet – visszhangozza Alaiah.

– Felöltözhetsz – veti oda neki az anyja, már nem is rá nézve, hanem a tükörben igazgatva saját kendőjét. – Apád és Onur lent várnak. Ma este nagy napunk lesz.

– Nem teszem meg – suttogja Alaiah. A hangja remeg, de a dac, ami feltör belőle, forró.

Leyla lassan fordul meg. A tekintete, ami egy pillanattal ezelőtt még elégedett volt, most jéghideggé válik.

– Mit mondtál?

– Nem megyek. – Alaiah felemeli a fejét. – Nem vagyok tárgy. Nem adhattok el!

Az anyja közelebb lép. Két ujjal, kíméletlenül fogja meg Alaiah állát, és felemeli, hogy a szemébe nézzen.

– Figyelj rám jól, kislányom – sziszegi. – Azt hiszed, van választásod? Azt hiszed, a regényeidben élsz, ahol a herceg fehér lovon jön? Ez a valóság. És a valóságban te egy Harid vagy. A véred tiszta. Ez a kötelességed. Apád üzletei nem mennek jól. Onur jövője a tét. A család jövője.

– És az én jövőm? – préseli ki a kérdést Alaiah, miközben könnyek gyűlnek a szemébe.

– A te jövőd biztosítva van. – Leyla elengedi az állát, mintha valami szennyeshez ért volna. – Egy olyan férfi veszi meg a kezedet, aki többet fizet érted, mint amennyit életedben valaha láttál. Hálásnak kellene lenned.

Az ajtó felé indul, de a küszöbön megáll. Visszanéz.

– Most pedig szedd össze magad. A Four Seasonsben várnak. És Alaiah... Mosolyogj. A vevők szeretik a boldog árut.

​Nincsenek véletlenek. Minden okkal történik. A sors kerekei már mozgásban vannak, bár Alaiah még csak nem is sejti, hogy a világ, amit ismert, épp most készül darabokra hullani.

A reggeli fény élesen hasít be az előszobába, amikor Omar Harid belép. Az ötvenes éveiben járó férfi kifogástalanul fest: izmos testalkatát tökéletesen szabott, méregdrága öltöny fedi, őszülő haja gondosan fésült. Egy sikeres üzletember magabiztosságát sugározza, aki hozzászokott, hogy a világ engedelmeskedik neki. Ezzel önmagában nem is lenne baj. Nem is Omar személye a gond. A baj az, amit a jelenléte jelent: Alaiah számára eljött a búcsú ideje. A családi ház biztonsága, ami eddig burokban tartotta, most szertefoszlani készül.

Lent a nappaliban Omar és a fia, Onur csendben várnak. A csend feszült, tele kimondatlan szavakkal. Az orvosnő léptei kopognak a lépcsőn, megtörve a várakozást.

– Minden rendben, Harid úr – mondja, és átnyújtja az orvosi igazolást Omarnak.

A papírt, ami Alaiah belépője a licitre. És egyben a szerencséje is, legalábbis a Rend törvényei szerint. Mert azok a tiszták, akik elbuknak ezen a vizsgán, akik nem felelnek meg a tökéletesség követelményének, csak ágyasként végezhetik, jogok és méltóság nélkül.

​A Four Seasons Hotel bálterme zsúfolt, de nem a Rend számára. Ők rejtőzködnek. Alaiah-t az anyja a liftbe tereli, szorosan fogva a karját, mintha attól félne, hogy a lány az utolsó pillanatban megszökik. A hatodik emeletre suhannak fel. Az aranyozott ajtók hangtalanul nyílnak, a folyosó süppedős szőnyege elnyeli a lépteiket. Anyja határozottan kopogtat a 654-es lakosztály ajtaján. Egy tetőtől talpig feketébe öltözött nő nyit ajtót.

– Végre! – fogadja őket széles, de szemmel láthatóan mesterkélt mosollyal. – Már vártunk titeket.

A Tiszták Rendje... Nem vallás, bár az iszlám hagyományaira építkezik, kiforgatva azokat. Csupán egy szekta, egy zárt, elitista közösség, melynek egyetlen célja a Franciaországban élő gazdag török és szír családok vérének „tisztaságának” megőrzése. Elzárkózás a keveredéstől, a vagyonok egyesítése. Furcsa, kifacsart ideológia, ami emberéletekkel fizet a hatalomért.

Alaiah-t azonnal kezelésbe veszik. Testét finom illatú, bódító olajokkal kenik át, mintha egy áldozati bárányt készítenének elő. Hosszú, dús haját kifésülik, majd művészien feltűzik, hogy szabadon hagyják a nyakát. Végül ráadják a mindent takaró, nehéz selyemruhát és a fejkendőt. Immár csak az arca és hófehér kezei látszanak ki a leplek alól. Minden egyéniségét elfedik, csak a szépségét hagyják meg.

A fekete ruhás nő bekapcsolja a kamerát az állványon.

– Mosolyogj, Alaiah! – utasítja a lányt, hangja ellentmondást nem tűrő.

A szomszédos asztalon lévő laptopon, mely a kamerához csatlakozik, apró ablakokban sorra jelennek meg a licitálók. Arctalan nevek, pixelhalmazok a világ különböző pontjairól. Most minden szempár rászegeződik. Vizslatják, méregetik.

Az apja és a bátyja is ott ülnek a képernyő előtt, egy másik szobában. Látják a lányt, a húst és vért, akinek az élete utolsó szabad percei peregnek. Alaiah legszívesebben üvöltene, felborítaná a kamerát, kitépné magát a ruhából, de a torka elszorul. A félelem megbénítja. Képtelen mosolyogni. De az anyja a kamera holtteréből szigorúan méregeti. Szemei villámokat szórnak.

Mosolyogj! – tátogja némán, fenyegetően, az öklét rázva.

Alaiah lehunyja a szemét. Mélyet lélegzik, próbálja lenyelni a könnyeit, és egy erőltetett, halvány, remegő mosolyt csal az arcára. Ebben a pillanatban törik meg. Ebben a pillanatban adja meg magát a megváltoztathatatlannak.

Felcsendül a nő kissé alt hangja, tökéletes, kimért arab kiejtéssel.

– Uraim! Önök feleséget kerestek az elmúlt hetekben. A licit a végéhez közeledik. Bemutatom önöknek ezt a csodaszép lányt, a hetedik és egyben utolsó jelöltünket az idén. A legértékesebb darabunkat. Mutatkozz be, hallják a hangod! – fordul kedvesen, de parancsolóan Alaiah felé.

A lány visszafojtja a könnyeit, kihúzza magát, amennyire az erejéből telik. A levegő nehéz a tüdejében, mintha ólmot lélegezne. Rég nem beszélt már anyanyelvén, de most a szavaknak engedelmeskedniük kell.

– A nevem... – nyel egyet, izzadó tenyereit görcsösen összekulcsolja az ölében. – Alaiah Harid. Tizenhat éves vagyok. Tiszta. És... – elakad a szava. A torka kiszáradt. Anyja türelmetlenül int neki a háttérből, sürgetve. – Arra kérem Allahot, hogy utam... – a hangja megremeg, majdnem elcsuklik – ...hogy utam egy szerető férj mellé vezesse... – fejezi be suttogva, és mereven a kamerába néz, mintha a lencsén keresztül könyörögne irgalomért.

– Uraim – veszi át a szót a fekete ruhás nő, hangjában az üzletasszonyok hideg profizmusával –, Tiszta Alaiah kikiáltási ára egymillió euró.

​A számok pörögni kezdenek a laptop kijelzőjén, mint egy őrült szerencsejátékban.

Omar és Onur döbbenten figyelik az összegeket. 1.000.000... 2.500.000... 3.200.000... A licit megállíthatatlanul kúszik felfelé, másodpercenként milliókkal. A két férfi a jelöltek adatait böngészik a másik monitoron. Bankár, cégtulajdonos, fodrász... Különböző életek, különböző korok. Húszastól a negyvenesig. Emberek, akiknek a pénz nem számít, csak a birtoklás vágya.

A licit tovább száguld, mintha nem lenne felső határ.

23.000.000... 28.000.000... 30.000.000.

– Ez jónak látszik – bök Omar az egyik jelölt, egy érett, őszes úr képére, hangjában leplezetlen mohósággal. – Stabil háttér, befolyásos kapcsolatok.

Onur a szeme közé szorítja az ujjait, a halántéka lüktet. Idegesen dobol az asztalon, minden koppanás egy-egy szívdobbanásnak tűnik.

– Apám, valóban muszáj ezt? – emeli rá kék tekintetét, melyben ott bujkál a kétségbeesés. – Tényleg el kell adnunk őt, mint egy darab húst?

Omar csak a bal szemöldökét vonja fel, tekintete nem szakad el a képernyőtől. A licit ugrik egyet. 45.000.000.

– Ő lehetne más! – folytatja Onur kétségbeesetten, hangja elcsuklik. – Neki nem kéne boldogtalannak lennie... Ő még gyerek...

– Most hagyd abba! – dörren rá az apja, hangja éles, mint az ostorcsapás. A cigarettájáért nyúl, remegő kézzel rágyújt, és hosszan fújja ki a füstöt, mintha ezzel akarná kifújni magából a lelkiismeret-furdalást. – Anyád ezt akarja! És ebben a családban az van, amit ő akar!

Onur elhallgat. A gyomra felfordul. A képernyőt bámulja, ahol a számok már régen elhagyták a józan ész határait. A licit átlépi az ötvenmilliót.

– Vagy azt akarod, hogy semmibe vegye Alaiah-t is, akárcsak a feleségedet? – szúrja oda Omar kegyetlenül. – Elvégre te már szakítottál a hagyománnyal. Tizennyolc évesen nősültél, Michele nem volt tiszta, ráadásul francia. Kész csoda, hogy Melika kedves anyád számára. Egyáltalán megtűri őket.

Igen! A régi vita emléke elevenen él benne, mintha tegnap történt volna. Négy éve jelentette be, hogy évfolyamtársát veszi el, és nem vesz részt a liciten. Anyja haragja napokig tartó, fagyos némaságban öltött testet. Michele hiába próbálkozott, levegőnek nézte, amíg teherbe nem esett. Azóta is csak az unokája anyja a szemében. Semmi több. Egy szükséges rossz. Soha nem fogadta be a családba, hiába viseli a Harid nevet. És most Alaiah fizeti meg az árát az ő lázadásának is?

A képernyő hirtelen sárgán villan, jelezve, hogy a verseny a végéhez közeledik. Új licitáló lépett be, és azonnal, gondolkodás nélkül emelt.

Azonosító: 19960127-EF-P.77.

85.000.000 €

– Allah nevére! – sóhajt fel Onur, a levegő bent reked a tüdejében. Ez az összeg... ez már nem házasság. Ez birodalomvásárlás.

– Jól ismered a húgod. Válassz neki férjet! – mondja az apja, miközben belekortyol a kávéjába, mintha csak az időjárásról csevegnének. – Most már mindegy, mennyi a vége, gazdagok leszünk. De te dönthetsz a kisebbik rosszról.

A licit újra emelkedik. Két férfi maradt versenyben, mindketten elszántak, mint két gladiátor az arénában. Onur a kijelzőre mered. Tehetetlennek érzi magát. Nem tudja megmenteni a húgát a sorsától. Csak annyit tehet, hogy imádkozik, és a leírtak alapján megpróbálja a „kisebbik rosszat” választani, aki talán, talán közelebb áll Alaiah világához.

Az összeg újra nő.

90.000.000 €

Onur felsóhajt, mintha szikla nyomná a mellkasát. Nincs mit tenni. Az ötvennégy indulóból kettő maradt. Most ők mérik össze a vagyonukat és az akaratukat. A licit megáll egy pillanatra. Csend lesz.

Onur olvassa az adatokat, szemei ugrálnak a sorok között.

AZONOSÍTÓ: 19880826-AK–08-C. 33 éves. Orvos. Egyedülálló. Nettó fizetése: 590.000... Hobbik: sí, autóverseny, golf. Egy playboy. Egy élvhajhász. Onur szinte látja maga előtt a férfit, aki trófeának veszi a húgát.

A másik...

Azonosító: 19960127-EF-P.77. 24 éves. Fiatal. Egyedülálló. Könyvelő, résztulajdonos a Paris Demain Inc.-nél. Heti nettó: 150.000. Hobbik: olvasás, utazás, tanulás. Olvasás? Ez reményt keltő. Alaiah is a könyvekbe menekül. Ez a fiú talán... talán megértené őt. Talán nem törné össze teljesen.

Onur habozik. A szíve a torkában dobog.

A „könyvelő” emel.

97.000.000 €

De a képernyő azonnal vörösen villan. Az orvos nem hagyja annyiban. Beüti a felfoghatatlan összeget.

AZONOSÍTÓ: 19880826-AK–08-C.

100.000.000 €

– Százmillió! – csattan fel Omar, a szemei felcsillannak a mohóságtól, majdnem kiönti a kávéját. – Onur! Az orvost! Azonnal fogadd el! Százmillió euró!

Onur keze megdermed a billentyűzet felett. Százmillió. Az apja már költi a pénzt gondolatban. De Onur szemei előtt Alaiah arca lebeg. A rémült kislányé, akit egy 33 éves, autóversenyző playboynak adnának el.

– Nem – suttogja Onur.

– Mit mondtál?! – hördül fel Omar. – Nyomd meg a gombot! A százmilliót!

Onur az apjára néz, aztán a képernyőre. A „könyvelő” 97 milliós ajánlata ott áll a 100 milliós alatt. Hárommillió euró különbség. Egy vagyon. De az a hárommillió az ára annak, hogy Alaiah ne egy érzéketlen vadállathoz kerüljön.

– Nem adom el annak az állatnak – sziszegi Onur, és mielőtt az apja megállíthatná, gyorsan beírja a másik kódot.

ID: 19960127-EF-P.77.

Az ujjai remegnek, de a döntése szilárd. Leüti az ENTER-t.

A képernyő felvillan, vakító fénnyel jelezve a tranzakció végét. Omar üvölt valamit, de Onur már nem hallja. Csak a kijelzőt látja.

Alaiah anyja izgatottan tapad a kijelzőre a hotelszobában, szemeiben a pénz csillogása tükröződik.

A LICIT VÉGET ÉRT!

A felirat uralja a képernyőt. Alatta az összeg, a név és a kor, ami megpecsételi Alaiah sorsát – és amit Onur választott neki:

97.000.000 €

Emir Fajad, 24

​Úgy tartják, mindennek ára van, és nincsenek véletlenek. Még a legmegmagyarázhatatlanabb dolgok mögött is ott húzódik valami ok, valami terv.

– Elfogadták. Gratulálok! – fordul hátra egy idős, ősz szakállas férfi a bőrfotelben ülő alakhoz egy félhomályos irodában, valahol Párizs másik végén.

A válasz egy villanásnyi, megkönnyebbült, mégis keserű hófehér mosoly.

– Ez a hányadik? – kérdezi a fotelben ülő férfi, hangja mély és fáradt.

– A hetedik, uram. Meg akarja nézni?

– Legyen meglepetés.

A férfi feláll, megigazítja zakóját, és határozott léptekkel indul az ajtó felé. Nincs benne diadal, csak elszántság. Megvette. Most már az övé. Bármi áron.

​– Gyűlöllek! Gyűlöllek, gyűlöllek! – üvölti Alaiah az anyja felé, amint átlépik a küszöböt. A hangja elcsuklik, lábai szinte maguktól viszik, rohan fel a lépcsőn, mintha az ördög elől menekülne.

– Majd egy szép nap megköszönöd! – kiabál utána Leyla a földszintről, hangjában a győztesek gőgje. – Az, aki ennyi pénzt ad egy nőért, van mit a tejbe aprítania!

A válasz csak az ajtó elemi erejű csapódása. A falak beleremegnek.

Alaiah a háta mögé zárja a világot, de a szobája, ami eddig menedék volt, most kalitkának tűnik. A levegő megrekedt, fojtogató. Az arca lángol, a bőre alatt mintha hangyák futkosnának. Kétségbeesetten kap a fejéhez, letépi a kendőt, és a sarokba hajítja. Aztán a ruhának esik. Cibálni, tépni kezdi a szövetet, mintha mérgező indák fojtogatnák. A selyem érintése most olyan, mintha billogot égetnének a húsába.

Liheg. A tüdejébe alig jut oxigén. A szeme előtt vörös köd úszik, amiben csak egyetlen kép éles: az anyja ragyogó arca. Az a diadalmas mosoly, amikor kimondták az árat. Kilencvenhétmillió. Ennyit ér a teste. Ennyit ér a lelke. Ennyit ér a jövője.

A gyomra a torkában lüktet. Retteg az éjszakától. A sötétségtől, ami elkerülhetetlenül közeledik. Tudja, hogy utána jönnek majd érte. Tudja, mi vár rá. Az anyja nem kímélte a részletektől, százszor is a fülébe rágta, naturalista kegyetlenséggel.

Alaiah remegő kézzel engedi le a haját, és a tükörbe néz. A szembenéző tekintet riadt, űzött vadé.

Egy jó feleség engedelmes. Csendes. Takaros. Szelíd.

A szavak kántálásként visszhangoznak a koponyájában. A férje kedvében jár mindig. Gyereket szül...

De a gondolat, hogy egy idegen, egy arctalan férfi ma este hozzáér, hogy elveszi tőle az egyetlen dolgot, ami még az övé – az ártatlanságát, az önrendelkezését –, nem félelmet szül benne. Hanem jeges, bénító iszonyt. Hányingere van.

Csak azért, mert ebbe a családba született. Csak azért, mert lánynak született. Csak azért, mert egyeseknek a vagyona akkora, hogy nem tárgyakat, hanem élő, lélegző szűz lányokat vásárolnak játékszernek.

Erőtlenül huppan az ágyra. A könnyei már nem csak folynak, záporoznak, elmosva a sminket, amit órákig készítettek.

– Nem akarom ezt... – nyöszörgi a párnába, öklével az ágybetétet csépelve. – Nem, nem, nem!

De a falak némák. Nincs hova menekülnie. Az órára pillant. Fél négy. Minden perc egy lépés a szakadék felé.

Kétségbeesetten fordul át az oldalára, és az éjjeliszekrényre tett könyvért nyúl. Menekülni kell. Ha a testével nem tud, hát az elméjével. Eszeveszetten lapoz bele a történetbe, ki a valóságból, be a szavak láthatatlan, biztonságos világába.

​Valaki kopog.

Alaiah nem válaszol. Nem is hallja. A földön ül az ágya mellett, begubózva a takarójába, mint egy rémült kisgyerek. Egy újabb romantikus regényt fal, legalábbis a szemei a sorokat követik, de az agya csak a menekülést keresi. A könyvben Lory, a fiatal farmerlány élete épp fenekestül fordul fel. A nagyváros, a veszély... Alaiah teljesen belemerül, hagyja, hogy a kitalált dráma elnyomja a saját, húsbavágó tragédiáját. Látja maga előtt a lányt, aki a nála idősebb, veszélyes férfival száguld az országúton. Ott akar lenni. Bárhol, csak nem itt.

A zár halkan kattan. Az ajtó kinyílik a háta mögött. Alaiah nem hallja. Még a lépteket sem, amik a szőnyegen tompán puffannak. Csak olvas, görcsösen kapaszkodva a papírlapokba.

– Izgalmas regény...

A hang az ágy lábánál csendül fel. Férfihang. Halk, de valamiért nem fenyegető, inkább kedves, bár az arab kiejtését furcsa akcentus töri meg.

– Jesszusom! – visít fel Alaiah.

A szíve majdnem kiugrik a mellkasából. Becsapja a könyvet, és pánikszerűen magára rántja a takarót, miközben az éjjeliszekrény felé hátrál a földön. Fehéren, tágra nyílt szemekkel néz fel a betolakodóra.

– Helló! – int neki a férfi.

Magas. Mackós alkatú, széles vállakkal, amelyek betöltik a teret. Az arca frissen borotvált, kissé kerekded, és egy kellemes, szinte bocsánatkérő mosoly bujkál a szája szegletében. De a legfeltűnőbbek a szemei: átütő, élénk zöldek, amik most mosolyognak a vékony, téglalap keretű szemüveg mögött.

Alaiah falfehér arca egy pillanat alatt rákvörösbe csap át. A felismerés villámcsapásként éri: a fehérneműjén kívül semmi nincs rajta az almazöld takaró alatt. Meztelen. Kiszolgáltatott. Egy idegen férfi előtt.

Képtelen megszólalni. A torka elszorul, mintha egy láthatatlan kéz fojtogatná. Kezei görcsbe rándulnak, fehéredő ujjakkal szorítja magára a takarót, mintha az lenne az utolsó védvonala.

– Akkor én most kimegyek – szólal meg a férfi, érzékelve a lány rémületét. A hangja nyugodt, a furcsa, franciás akcentus lágyítja az arab szavakat. – Lent leszek a nappaliban. Még pár dolgot meg kell beszéljek a szüleiddel, és ha elkészültél, indulhatunk.

Megfordul, és elindul az ajtó felé. Járása kissé tipikus, mackós, ami a méregdrága öltöny ellenére furcsa, szinte esetlen látványt nyújt Alaiah számára.

Már a kilincset fogja, amikor visszafordul.

– Nekem is megvan az a regény. De ha szeretnéd a könyveid is hozni, csak nyugodtan. – Az ágy mögül, a takaró alól felkukucskáló lány szemébe néz. – Ó, és... remélem nem vacsoráztál még.

A férfi kacsint egyet, és halkan becsukja maga mögött az ajtót.

​Csend.

Alaiah dermedten ül. Sokk.

Aztán az agya pörögni kezd, mint egy túlhajtott motor.

Indulhatunk. Ezt mondta. Megbeszéli a szülőkkel. Ez ő. A Vevő. A tulajdonos.

Semmi jót nem lát előre. Sőt, bele sem akar gondolni, mit jelent az az „indulhatunk”.

– Nem... – suttogja remegve. – Nem!

Vár egy pillanatot, fülel, hogy a léptek eltávolodtak-e, aztán sietve felpattan. Rohan a szekrényhez. A belenyugvás, a bénultság egy pillanat alatt elszállt. Most a túlélőösztön veszi át az irányítást.

Tépi le a vállfáról a ruhákat. A legkényelmesebb sportruhájába bújik – semmi selyem, semmi csipke. Az iskolatáskájába találomra behajít pár melegebb cuccot. Idétlenül, kapkodva veszi fel a túrabakancsát, erősen, szinte fájdalmasan húzza meg a fűzőt, miközben az anyja által gondosan előkészített lila bőröndre pillant.

Ott rohadjon meg.

A haja zavarja, folyton a szemébe lóg, a frufruja az arcába tapad az izzadságtól. Idegesíti. Az íróasztalról felkap egy hajgumit, egyet pluszba a csuklójára húz. A hajkeféjét a táskájába dobja, és vadul összehúzza a zsinórt.

Fogas. Kabát. Gyorsan megnézi, mennyi maradt a zsebpénzéből. Kevés. Nem baj.

Megáll az ablak előtt. Mély levegőt vesz. A tüdeje ég.

Kinyitja az ablakot. A kinti levegő hideg, de a szabadság ígérete van benne.

Ő ezzel a férfival nem megy sehová! Inkább világgá megy!

A kinti utca csendesnek tűnik. Alaiah lenéz, és látja a háza előtt álló fekete limuzint. Szinte újnak tűnik, annyira törik meg rajta a fény. A járda alatta olyan tíz méterre van. Az októberi szél hideg, a hét ágra sütő nap ellenére. A szíve nagyot dobban, hevesen kezd verni, mikor átteszi a lábát a párkányon.

Mély levegő, Alaiah. Mély levegő... – mondogatja magában, és oldalra néz a szomszéd ablakba futó japánloncra. Kicsit előrébb húzódik, és nyújtja a kezét. Nincs messze, csak ki kell másznia az ablakon, és egy lépés. Csak egy lépés... Sikerül neki!

Megkapaszkodik a loncba, elharapja a száját, mikor a fájdalomtól visítana inkább. A lonc tüskéi egyből belemélyednek a tenyerébe. Alaiah ennek ellenére nem engedi el, sőt még szorosabban markolja, hisz a szabadsághoz vezető utat takarják e sebek... s nemcsak a szabadság felé. Hanem a szerelem felé is viszi őt újra...

Hallja, ahogy a szobája ajtaja kinyílik, a gyors léptek alatt reccsen a padló, és a férfi megjelenik az ablakban.

Alaiah levegőt sem vesz. Összeszorítja szemeit, és megmarkol még egy csokor indát.

– Ne csináld! – szólal meg az ideges hang franciául. – Több mint tíz méter, a lonc tüskés növény. Szétvágja a kezed, míg leérsz. Vagy rosszabb is történhet. Leesel, és komolyabb bajod esik.

A lány szemei könnyesek lesznek, mikor az ablakban kezein támaszkodó férfira néz. És a tökéletes francia kiejtés hallatán kissé összezavarodik. Nem szólal meg, csak a fejét rázza. Iszonyatosan fájni kezdenek a kezei. Érzi a vért, ahogyan már a csuklóján folyik végig.

– Non... – csak ennyit nyög ki síró hangon franciául, és fájón szorul meg a tüdeje.

– Figyelj! Kerüljük el a családi drámát. Szépen visszajössz, lemegyünk, elbúcsúzol a szüleidtől, aztán odaviszlek, ahova csak akarod. Rendben? – A férfi aggodalmasan néz rá. Alaiah ránéz, aztán az alatta lévő járdára, ahol a fekete sofőr áll.

– Ő Zayid. A sofőr. Azt hittem viccel, mikor üzenetet írt, hogy szökik a feleségem. – Halk, valamiért nyugodt és kedves hangon beszél a férfi. Alaiah újra ránéz. Már az állán folyik a könny. – A szüleid nem tudják, mit csinálsz. Jobb lenne, ha nem is tudnák meg. Gyere vissza, szépen kérlek – nyújtja a kezét a férfi.

Alaiah a kézre néz. Majd kezei jobban kifehérednek a loncon, mikor a lábát visszateszi a vékony párkányra az ablak alatt.

– Csak ügyesen... – mondja a férfi, és lovaglóülésbe ül az ablakba. – Gyere, kérlek! – nyúlna utána.

Alaiah elengedi bal kezével a loncot, és a falba támaszkodik. Csak egy lépés az egész. Másik lábát is a keskeny párkányra teszi, s nekitapad a falnak. Nem fogja meg a férfi kezét, megy ez neki segítség nélkül is. Megkapaszkodik az ablakpárkányban a férfi mellett, ügyesen átteszi a lábát, és bedől a szobájába.

– Nagyszerű – mászik vissza a férfi az ablakba, kinéz a sofőrre, majd becsukja az ablakot, és a földön ülő lányra néz. – Menjünk.

Alaiah nem mozdul, csak vérző kezét teszi a hóna alá, és lehajtott fejjel szorítja össze fogait a fájdalomtól.

– Hogy én mekkora barom vagyok! – ül le az ágy szélére a férfi, s lehajol Alaiah-hoz. – Látod, be sem mutatkoztam... – mondja mosolyogva. – Romain Dior vagyok.

Alaiah csodálkozva néz fel a férfira. Égő arcát könnyei megáztatták. A meglepett arc azonban nem új a férfinak. Erre számított.

– Vagy Emir Fajad. Szólíthatsz, ahogy akarsz!

– Miért van két neved? – kérdi Alaiah halkan.

Romain elmosolyodik, és leveszi a szemüvegét. Halk kacajjal túr bal kezével dús, természetes barna hajába.

– Ezt csak akkor mondom el, ha elmentünk innen! – veszi vissza a szemüveget.

Romain egy pillantást vet a lányra, majd sarkon fordul. A léptei tompán dobognak a szőnyegen, ahogy elhagyja a szobát. Alaiah egyedül marad a zúgó gondolataival és a vérző tenyerével, de a földszintről felszűrődő hangok hamarosan magukra vonják a figyelmét.

​A nappaliban a levegő nehéz, szinte megállt. A kristálypoharak koccanása élesebben hasít a csendbe, mint kellene.

Omar Harid a kandalló előtt áll, kezében egy pohár whiskyvel. A borostyánszínű folyadékot lötyögteti, elégedetten szemlélve a fénytörést az üvegen. Úgy fest, mint aki élete legjobb üzletét kötötte meg – ami igaz is.

Romain belép a helyiségbe. A jelenléte betölti a teret. Nem ül le, a kanapé háttámlájának támaszkodik, zsebre dugott kézzel. A testtartása laza, de a tekintete, amely a Harid családfőre szegeződik, mentes minden melegségtől.

– A lány zaklatott – jelenti ki tárgyilagosan. – Időre lesz szüksége.

Omar egyetértően bólint, mintha csak egy gép meghibásodásáról tárgyalnának.

– Természetesen. Fiatal még. A nevelése kifogástalan, de a temperamentuma... nos, az néha kiütközik. De a keze alatt majd megszelídül, efelől nincs kétségem.

Romain arcizmai megfeszülnek, de a hangja nyugodt marad.

– Nem áll szándékomban elzárni őt a világtól, Harid úr. És a családjától sem. Nem börtönbe viszem. Ha Alaiah igényli, a kapcsolatot nem kell megszakítaniuk. A látogatásokat megszervezhetjük.

Omar lassan leereszti a poharat. A homloka ráncba szalad, mintha Romain valami illetlenséget, vagy üzleti szempontból logikátlan dolgot javasolt volna.

– Uram, értékelem a nagylelkűségét – mondja a diplomata hűvös udvariasságával, de a szemeiben nincs nyoma hálának. – De Alaiah mostantól az öné. A tranzakció lezárult. A mi kultúránkban – és a Rend szabályai szerint – a lány, amint átlépi a férje küszöbét, megszűnik a családja részének lenni. Mostantól ön a családja.

Kortyol egyet az italból, mintha ezzel pontot tenne a mondat végére.

– Azt tesz vele, amit jónak lát. Formálja saját képére. A gyakori hazajárás... az csak zavart keltene. A nosztalgia gyengíti az engedelmességet. Jobb a tiszta vágás.

Romain állkapcsa megrezzen. Épp válaszolna, helyre téve ezt a jéghideg okfejtést, amikor egy árnyék mozdul meg a fotel mellett.

Onur lép elő a félhomályból. A fiú eddig némán, leszegett fejjel hallgatta apja eszmefuttatását, de most felemeli a tekintetét. Az arca sápadt, a kezei ökölbe szorulnak az oldala mellett. A félelem és a testvéri szeretet viaskodik a vonásaiban.

– Apám... – kezdi halkan, de Omar egy éles pillantással elhallgattatja.

Onur nyel egyet, és nem az apjára, hanem Romainra néz. A tekintetében nyílt könyörgés.

– Fajad úr – a hangja rekedt, de nem hátrál meg. – Ő a húgom. Még gyerek. Nem csak egy... tétel a főkönyvben.

Omar felhorkan, de Onur most nem törődik vele. Egy lépést tesz Romain felé.

– Kérem. Mint a bátyja kérem. Csak annyit... hadd tudjam, hogy jól van. Hadd lássam néha. Nem fogom zavarni önöket, nem szólok bele semmibe. Csak... ne tűnjön el nyomtalanul.

Csend telepszik a szobára. Omar szemei szikráznak a dühtől, amiért a fia aláássa a tekintélyét a vevő előtt, de Romain nem rá figyel. A tekintete Onuréra kapcsolódik. Látja a fiúban a gyötrelmet, azt az emberséget, ami az apjából teljesen hiányzik. Látja benne az egyetlen szövetségest, aki ebben a házban Alaiah-nak maradt.

Romain lassan, kimérten bólint. Egyetlen, határozott mozdulat. Elismerés.

– Rendben – mondja, és a hangja most nem az üzletemberé, hanem a férfié. – A bátyja előtt nyitva áll az ajtóm. Bármikor.

Onur vállából kiszalad a feszültség, mintha mázsás súlyt vettek volna le róla. Hálásan bólint vissza, a szemei csillognak. Omar csak a száját húzza el, és tüntetőleg hátat fordít nekik, hogy újratöltse a poharát. Az üzlet megköttetett, a részletek őt már nem érdeklik.

​– Nagyszerű férfi, drágám! – öleli át Alaiah-t az anyja, szorosan az arcához simulva. A parfümje tömény, émelyítő. – Tegyél a kedvére, nehogy megunjon! És ess teherbe! Egy gyerek mindig hozzád láncolja a férfit.

Alaiah gyomra felfordul. Csak szorítja a hátizsákja pántját a kezére húzott pulóveren keresztül, és elrántja a fejét anyja arca mellől. A nő szavai úgy tapadnak rá, mint a kosz.

Onur lép hozzá. Nem mond semmit, csak megsimogatja az arcát. A mozdulatban benne van a bocsánatkérés és a tehetetlenség.

– Ha kell valami, telefonálj! Emir megengedte, hogy tartsuk a kapcsolatot.

Megengedte... Alaiah tágra nyílt szemekkel néz a bátyjára. Ne engedd, hogy elvigyen! Könyörgöm, Onur, ne engedd! De a szavak bennrekednek. Nem mondhatja ki. Csak a könnyek gyűlnek a szemébe, amikor az apja homlokon csókolja. Júdás csókja.

– Légy jó kislány, Alaiah! – mondja az apja azzal a társasági, kedves mosollyal, amit az üzletfeleinek tartogat. Kezet nyújt Emirnek. – Vigyázzon rá!

– Amennyire csak lehet – feleli a férfi, hangjában valami kifürkészhetetlen éllel.

Miért tesz mindenki úgy, mintha ez nem lenne baj? – zakatol Alaiah fejében a kérdés. Ennyire kell nekik a pénz? De hiszen eddig sem nélkülöztek...

Az autóhoz érve a férfi egy könnyed mozdulattal emeli le Alaiah hátáról a táskát. Nem kérdezi, csak cselekszik.

– Szállj be, kérlek – int az autó felé.

Alaiah beszáll. A luxuslimuzin belseje mintha egy másik dimenzió lenne. A krémszínű bőrülések, a sötétített ablakok és a lágy, rejtett LED-fények buja, intim hangulatot árasztanak. Túl intim. Alaiah ösztönösen a másik ajtó felé húzódik, egészen a karosszériához lapul. A bőrkárpit hideg a tenyere alatt.

– Nem vagy éhes? – kérdezi Romain halkan.

Alaiah csak a fejét rázza. A gyomra görcsben áll, az étel gondolatától is hányingere van.

– És hova akarod, hogy vigyelek?

Alaiah meglepődik, és hirtelen a férfi felé fordul. A kérdés abszurdnak tűnik. Gúnynak.

– Komolyan mondtam. Oda viszlek, ahova csak akarod. Persze... – mosolyodik el Romain, de a mosoly most nem éri el a szemét, csak a száját húzza el. – ...ott maradok veled. Elvégre a feleségem vagy.

Alaiah mérgesen néz rá. A feleség szó úgy csattan a levegőben, mint egy ostorcsapás.

Romain hátradől. Látja, hogy a lány nem fog válaszolni. Megnyom egy gombot a panelen.

– Mivel nem válaszolsz, menjünk haza.

– Igen, uram! – érkezik a válasz a hangszóróból. Zayid hangja torzított, távoli.

A motor halkan felbúg, az autó méltóságteljesen siklik el a járda mellől. Romain újra Alaiah-ra pillant. A lány csak kifelé néz az ablakon, figyeli, ahogy az ismert utcák, a gyerekkora díszletei elmosódnak a sebességtől.

– Játszhatjuk azt, hogy néma vagy. Nem bánom. – Romain hangja megváltozik. Eltűnik belőle a játékosság, a könnyedség. Mélyebb lesz, komolyabb. – Azonban a tényeket tisztáznunk kell. Szabad vagy, Alaiah.

A lány csodálkozó, hitetlenkedő tekintettel fordul felé. Szabad? Egy bezárt autóban, amit nem nyithat ki, egy eladott testtel?

– Látom, az ellenségednek gondolsz. Nem hibáztatlak. Úgyhogy lehet, nem jó ötlet, de... – Romain a szemébe néz. – Egy hetet kérek tőled. Annyi kell még, hogy a Tiszták Rendjének a vezetőit a rendőrség kezére adjam. Érted?

– Mi? – néz zavartan Alaiah rá. A szavak értelme lassan jut el a tudatáig, mint amikor víz alatt próbál hallani valamit. – Rendőrség?

– Persze, senki nem tudhat erről – folytatja Romain, és most már teljesen tárgyilagos, mint egy stratégiai megbeszélésen. – Két éve kaptam egy meghívót a Rendbe. Mert Párizs befolyásos milliárdosa vagyok – mondja fanyar mosollyal. – Azonban a Rend szabályai követeltek pár dolgot. A nyelvet, amit még az iskolában tanultam, a nevet, és a havi tagsági díjat. Ennek fejében pedig egy szűz feleséget és annyi ágyast kínáltak, amennyit a pénztárcám csak elbír.

Romain elmosolyogja magát, de a mosolyban most nincs öröm, csak keserűség.

– Igen kecsegtető ajánlat bármelyik fiatalnak. Főként annak, akinek nem igazán könnyű komoly kapcsolatba kerülnie. De ez nem így működik. Ez emberkereskedelem, Alaiah. Nyersen és tisztán. Úgyhogy felvettem a kapcsolatot egy rendőr haverommal. Bizonyítékok kellettek. De a licitet nagy titokban tartják. Az első évben nem is licitálhattam. Ebben az évben pedig az ajánlataimat sokáig nem fogadták el. Mindig volt valaki, aki túllicitált. Eddig.

Elhallgat. A csend súlyos a kocsiban.

– Úgyhogy nem kell félned, nem bántalak. Mondanám, hogy nem kellesz... – Romain Alaiah-ra néz, és a tekintete egy pillanatra elidőzik a lány arcán. Nem vágyakozva, inkább tárgyilagos elismeréssel. – De tény és való, igen szép vagy.

A lány arca teljesen kisimul. A döbbenet lassan átadja a helyét a gyanakvásnak, a remény szikrája túl fájdalmas ahhoz, hogy elhiggye. Hirtelen sírva fakad. A feszültség, ami órák óta gyűlt benne, most gátat szakít.

– Hazudsz! – zokogja.

– Nem, valóban szép vagy – mondja Romain, láthatóan nem tudva, mit kezdjen ezzel a hirtelen kirobbanó érzelembombával.

– Nem! A másik dologban! Hogy szabad vagyok... Hogy rendőrség...

Az autó lassít, és megáll egy hatalmas, modern épület előtt. Az üveg és acél monstrum hidegen magasodik föléjük.

– Egy hét, Alaiah. Csupán hét nap. Addig kell eljátszanunk a szerepünket. Aztán... aztán meglátjuk.

​Romain kinyitja a lánynak az ajtót. A hatalmas penthouse lakás előszobája vakító fénnyel tárul elé, a modern luxus hideg ragyogásával. Minden fehér, króm és üveg.

– A nagy hálószobán kívül még két vendégszoba van. Választhatsz közülük – rúgja le Romain a cipőjét a bejáratnál, mintha csak egy átlagos munkanap után térne haza. – Hogy a látszatot fenntartsuk, azonban ma este és pénteken a nagy hálóban kell aludnunk.

Alaiah megmerevedik. Együtt aludni. A gyomra görcsbe rándul.

– Emellett a Rend programjain részt kell vennünk. Itt egy bankkártya. – Romain egy borítékot csúsztat az asztalra. – Ha csak lehet, minél többet költs. A Rend figyeli a pénzforgalmam, amióta tag vagyok.

A férfi elindul a nappali felé, ahol a padlótól mennyezetig érő ablakokon át Párizs panorámája tündököl. A város fényei úgy ragyognak odalent, mint milliónyi kiömlött gyémánt.

​– Nem tudom, mennyit tudsz a Rend szabályairól, úgyhogy kinyomtattam neked, mert holnap lesz az eskü. Mivel első kitétele a nászéjszaka, tekintsük letudva, csak... – fordul Alaiah felé.

A lány még mindig az előszobában áll, a bőröndje mellett, mint egy ottfelejtett csomag. Értetlenül mered maga elé. Túl sok az információ, túl gyorsan pörögnek az események. Lebuktatni a Rendet? Pénzt költeni? Aludni?

Romain hosszan néz rá, látja a zavart.

– El kell játszanunk – fejezi be a mondatot.

– Eljátszani? Mit?

– Az aktust – jön a tárgyilagos válasz. – A nagy háló sajnos be van kamerázva.

Alaiah szája tátva marad, de hang nem jön ki a torkán. A rettegés jeges ujjai végigfutnak a gerincén.

– Szentég! Ne nézz így rám, kérlek! – lép felé Romain, de Alaiah azonnal hátrálni kezd, amíg a háta a zárt ajtónak nem ütközik.

– Ez beteges... – suttogja.

– Alaiah – sóhajt a férfi. – Igen, beteges. A szerencsénk, hogy hangot nem vesz, csak képet, így beszélhetünk, de a látványnak... a látványnak meggyőzőnek kell lennie. Vagy a kamera, amit még kijátszhatunk valahogy, vagy marad a hagyományos orvosi vizsgálat, hogy ellenőrizzék. Úgyhogy... kérlek, légy partner ebben, hogy könnyebb legyen mindkettőnknek ez az egy hét.

A lányból feltör a tehetetlen düh és a kétségbeesés furcsa keveréke.

– Ennyi erővel szexelhetnénk is! – vágja oda dacosan, csak hogy bántsa, csak hogy provokálja.

Romain arca megfeszül. A zöld szemek elsötétülnek.

– Nem áll szándékomban! – jön a szigorú válasz.

Csend. Romain mély levegőt vesz, leveszi a szemüvegét, és fáradtan megdörzsöli az orrnyergét.

– Esküszöm, egy rettegő csincsilla jut rólad eszembe – motyogja az orra alatt. Visszaveszi a szemüveget. – Tisztázzuk! Nem kell, hogy szeress, nem szexelünk, nem vagy a feleségem, még a csajom se. Oké? Csak egy kicseszett hétig tegyél úgy, mintha semmit sem mondtam volna. Rendben?!

– Mit kell tennem? – kérdi Alaiah halkan, megtörve.

Romain elmosolyodik, a feszültség enyhül.

– Na végre... Összeírtam. Itt van! – Egy A4-es lapot nyújt át neki. – Fél hét. Kérsz vacsorát?

– Nem vagyok éhes.

– Akkor ezt hova tegyem? – mutat a bőröndre.

– Ahová akarod!

Alaiah behúzza a bőröndjét és a táskáját a bejárat melletti szobába. Leül az idegen ágy szélére, és a papírra mered. A betűk összefolynak a szeme előtt.

Hétfő: nászéj.

Kedd: a szertartás a Nadar háznál.

Szerda: Találka az új házasokkal – lányt bedrótozni.

Csütörtök: estély.

Péntek: Kötelező együttlét, háló (kamera).

Szombat: A rend tisztjei jönnek leszerelni a kamerát.

Megfordítja a lapot. A Rend követelményei a férfira nézve. Havi díj 5000 €... Titoktartás kötelező... És a legkegyetlenebb pontok a végén:

# A licit után egy éven belül gyermekáldás hiányában ágyast vehet.

# Az első gyermeket követően jogában áll ágyast venni.

Alaiah keze megremeg. Ágyas... Az anyja kegyetlen. Ebbe az állatias világba kényszerítette bele.

Nem lép ki a szobából. Hét órakor az ajtó kinyílik. Romain egy tálcával egyensúlyoz be.

– Éhen nem maradhatsz. Hoztam egy kis tésztát hallal. Remélem ízleni fog. Tudtommal szereted a halat. És itt a könyv. – Leteszi a tálcát az ágyra. – Gondolom, nem hoztad el.

Alaiah nem szól hozzá. A falat bámulja.

– Olvastam – mosolyodik el Romain, majd elhallgat a némaság láttán. – Hiába próbálom megtörni a jeget, igaz? Akkor megyek. Kérlek, ne felejtsd, hogy ma együtt alszunk.

Elhagyja a szobát. Alaiah a tálcára néz, majd a könyvre. Próbál olvasni, de a betűk nem állnak össze szavakká. Agya képtelen feldolgozni a nap eseményeit. Fáradt, dühös, éhes, és minden idegszála pattanásig feszül.

​– Alaiah.... Alaiah...

A suttogás befurakodik az álmába. Riadtan nyitja ki a szemét.

Romain az ajtóban áll. Fehér póló, alsónadrág. A látvány túl intim, túl valóságos.

– Egy óra van... Gyere át, kérlek, a hálóba.

– Nem akarok

